Document ID: 32015R0373

ΚΑΝΟΝΙΣΜΌΣ (ΕΕ) 2015/373 ΤΟΥ ΣΥΜΒΟΥΛΊΟΥ
της 5ης Μαρτίου 2015
που τροποποιεί τον κανονισμό (ΕΚ) αριθ. 2533/98 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα
ΤΟ ΣΥΜΒΟΥΛIΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5.4,
Έχοντας υπόψη τη σύσταση της Ευρωπαϊκής Kεντρικής Tράπεζας (1),
Έχοντας υπόψη τη γνώμη του Ευρωπαϊκού Κοινοβουλίου (2),
Έχοντας υπόψη τη γνώμη της Ευρωπαϊκής Επιτροπής (3),
Αποφασίζοντας σύμφωνα με τη διαδικασία του άρθρου 129 παράγραφος 4 της Συνθήκης για τη λειτουργία της Ευρωπαϊκής Ένωσης και του άρθρου 41 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2533/98 (4) αποτελεί βασική συνιστώσα του νομικού πλαισίου που υποστηρίζει τα καθήκοντα της Ευρωπαϊκής Κεντρικής Τράπεζας (ΕΚΤ) όσον αφορά τη συλλογή στατιστικών πληροφοριών με τη συνδρομή των εθνικών κεντρικών τραπεζών. Η ΕΚΤ βασίζεται παγίως στις διατάξεις του παρόντος κανονισμού προκειμένου να διενεργεί και να παρακολουθεί τη συντονισμένη συλλογή των στατιστικών πληροφοριών που είναι απαραίτητες για τη διεκπεραίωση των εργασιών του Ευρωπαϊκού Συστήματος Κεντρικών Τραπεζών (ΕΣΚΤ), συμπεριλαμβανομένης της συνδρομής στην ομαλή άσκηση πολιτικών που ακολουθούνται από τις αρμόδιες αρχές και αφορούν στην προληπτική εποπτεία των πιστωτικών ιδρυμάτων και τη σταθερότητα του χρηματοπιστωτικού συστήματος, σύμφωνα με τα ειδικότερα οριζόμενα στο άρθρο 127 παράγραφος 5 της Συνθήκης.
(2)
Ο κανονισμός (ΕΕ) αριθ. 1024/2013 (5) αναθέτει στην ΕΚΤ συγκεκριμένες εργασίες σχετικά με πολιτικές που αφορούν στην προληπτική εποπτεία των πιστωτικών ιδρυμάτων και τη σταθερότητα του χρηματοπιστωτικού συστήματος εντός της Ένωσης και των επιμέρους κρατών μελών.
(3)
Για να ελαχιστοποιηθεί ο φόρτος για την παροχή στοιχείων από τις αποκρινόμενες μονάδες και να καταστεί δυνατή, αφενός, η ενδεδειγμένη άσκηση εποπτείας των χρηματοπιστωτικών ιδρυμάτων, αγορών και υποδομών που ανατίθεται σε όλες τις αρμόδιες αρχές και, αφετέρου, η ενδεδειγμένη διεκπεραίωση των εργασιών που ανατίθενται σε αρχές αρμόδιες για την προστασία της σταθερότητας του χρηματοπιστωτικού συστήματος, είναι αναγκαίο να τροποποιηθεί ο κανονισμός (ΕΚ) αριθ. 2533/98, έτσι ώστε να καταστεί δυνατή η διαβίβαση και χρήση από τα μέλη του ΕΣΚΤ και τις σχετικές αρχές των στατιστικών πληροφοριών που συλλέγονται από το ΕΣΚΤ. Οι αρχές αυτές θα πρέπει να περιλαμβάνουν τις αρμόδιες αρχές που είναι υπεύθυνες για την εποπτεία των χρηματοπιστωτικών ιδρυμάτων, αγορών και υποδομών και για την μακροπροληπτική επίβλεψη, οι ευρωπαϊκές εποπτικές αρχές, το Ευρωπαϊκό Συμβούλιο Συστημικού Κινδύνου και οι αρχές που έχουν εξουσιοδοτηθεί να εξυγιαίνουν πιστωτικά ιδρύματα.
(4)
Ο παρών κανονισμός δεν θα πρέπει να εφαρμόζεται σε εμπιστευτικές στατιστικές πληροφορίες που συλλέγονται σύμφωνα με τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2533/98 τροποποιείται ως εξής:
1)
στο άρθρο 8 παράγραφος 1:
α)
το στοιχείο δ) αντικαθίσταται από το ακόλουθο κείμενο:
«δ)
όσον αφορά την ΕΚΤ και τις εθνικές κεντρικές τράπεζες, οι εν λόγω στατιστικές πληροφορίες χρησιμοποιούνται στον τομέα της προληπτικής εποπτείας.»
·
β)
προστίθεται το ακόλουθο στοιχείο:
«ε)
όσον αφορά τις εθνικές κεντρικές τράπεζες σύμφωνα με το άρθρο 14.4 του καταστατικού, οι εν λόγω στατιστικές πληροφορίες χρησιμοποιούνται για την άσκηση λειτουργιών άλλων από εκείνες που καθορίζονται στο καταστατικό.»
·
2)
στο άρθρο 8 παράγραφος 4 το στοιχείο α) αντικαθίσταται από το ακόλουθο κείμενο:
«α)
στο βαθμό και στο επίπεδο της λεπτομέρειας που απαιτείται για τη διεκπεραίωση των εργασιών του ΕΣΚΤ που αναφέρονται στη συνθήκη ή εργασιών στο πεδίο της προληπτικής εποπτείας που ανατίθενται στα μέλη του ΕΣΚΤ· ή»
·
3)
στο άρθρο 8 προστίθεται η ακόλουθη παράγραφος:
«4α. Το ΕΣΚΤ μπορεί να διαβιβάζει εμπιστευτικές στατιστικές πληροφορίες σε αρχές ή όργανα των κρατών μελών και της Ένωσης που είναι αρμόδια για την εποπτεία των χρηματοπιστωτικών ιδρυμάτων, αγορών και υποδομών ή για τη σταθερότητα του χρηματοπιστωτικού συστήματος σύμφωνα με την ενωσιακή ή την εθνική νομοθεσία, καθώς επίσης και στον Ευρωπαϊκό Μηχανισμό Σταθερότητας (ΕΜΣ), μόνο στον βαθμό και στο επίπεδο της λεπτομέρειας που απαιτείται για την διεκπεραίωση των αντίστοιχων εργασιών τους. Οι αρχές ή οι οργανισμοί που παραλαμβάνουν εμπιστευτικές στατιστικές πληροφορίες λαμβάνουν όλα τα αναγκαία ρυθμιστικά, διοικητικά, τεχνικά και οργανωτικά μέτρα για τη διασφάλιση της φυσικής και λογικής προστασίας των εμπιστευτικών στατιστικών πληροφοριών. Κάθε περαιτέρω διαβίβαση στη συνέχεια είναι απαραίτητη για την εκτέλεση των εν λόγω εργασιών και εξουσιοδοτείται ρητά από το μέλος του ΕΣΚΤ που συνέλεξε τις συγκεκριμένες εμπιστευτικές στατιστικές πληροφορίες. Η εξουσιοδότηση αυτή δεν απαιτείται για την περαιτέρω διαβίβαση από τα μέλη του ΕΜΣ στα εθνικά κοινοβούλια εφ'όσον αυτό απαιτείται από την εθνική νομοθεσία, υπό τον όρον ότι το μέλος του ΕΜΣ έχει ζητήσει τη γνώμη του μέλους του ΕΣΚΤ πριν από τη διαβίβαση και ότι εν πάση περιπτώσει το κράτος μέλος έχει λάβει όλα τα αναγκαία ρυθμιστικά, διοικητικά, τεχνικά και οργανωτικά μέτρα για τη διασφάλιση της φυσικής και λογικής προστασίας των εμπιστευτικών στατιστικών πληροφοριών κατά τα οριζόμενα στον παρόντα κανονισμό. Οσάκις διαβιβάζει εμπιστευτικές στατιστικές πληροφορίες κατά τα προβλεπόμενα στην παρούσα παράγραφο, το ΕΣΚΤ λαμβάνει όλα τα αναγκαία ρυθμιστικά, διοικητικά, τεχνικά και οργανωτικά μέτρα για τη διασφάλιση της φυσικής και λογικής προστασίας των εμπιστευτικών στατιστικών πληροφοριών κατά τα οριζόμενα στην παράγραφο 3 του παρόντος άρθρου.»
.
Άρθρο 2
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Μαρτίου 2015.

Labels: 12
2
15
19